กฎกระทรวง ฉบับที่ 11 (พ.ศ. 2528) ออกตามความในพระราชบัญญัติจัดหางานและคุ้มครองคนหางาน พ.ศ. 2511

กฎกระทรวง

กฎกระทรวง
ฉบับที่ ๑๑ (พ.ศ. ๒๕๒๘)
ออกตามความในพระราชบัญญัติจัดหางานและคุ้มครองคนหางาน
พ.ศ. ๒๕๑๑[๑]

อาศัยอำนาจตามความในมาตรา ๗ และมาตรา ๓๒
แห่งพระราชบัญญัติจัดหางานและคุ้มครองคนหางาน พ.ศ. ๒๕๑๑
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ให้ยกเลิกความในข้อ ๑๒ แห่งกฎกระทรวง ฉบับที่ ๙ (พ.ศ. ๒๕๒๗)
ออกตามความในพระราชบัญญัติจัดหางานและคุ้มครองคนหางาน พ.ศ. ๒๕๑๑
และให้ใช้ความต่อไปนี้แทน
ข้อ ๑๒ 
ผู้รับอนุญาตจัดหางานเพื่อไปทำงานในต่างประเทศ
ซึ่งจะส่งคนหางานที่ได้คัดเลือกแล้วไปทำงานในต่างประเทศ ต้องยื่นคำขออนุญาตเป็นหนังสือต่อนายทะเบียน
ให้นายทะเบียนพิจารณาอนุญาตเป็นหนังสือ
หรือมีหนังสือแจ้งคำสั่งไม่อนุญาตพร้อมด้วยเหตุผลให้ผู้ยื่นคำขอทราบภายในสิบวันนับแต่วันที่ได้รับคำขอ
คำขอตามวรรคหนึ่งต้องระบุข้อความและแนบเอกสารดังต่อไปนี้
(๑) 
หนังสือขอให้จัดส่งคนหางานของนายจ้างในต่างประเทศซึ่งต้องระบุประเภทหรือลักษณะของงาน
จำนวนคนหางานและค่าจ้าง
(๒) 
แบบสัญญาจ้างซึ่งระบุรายละเอียดเงื่อนไขในการจ้างหรือการทำงาน
(๓) 
หนังสือของนายจ้างในต่างประเทศแต่งตั้งผู้รับอนุญาตจัดหางานเพื่อไปทำงานในต่างประเทศให้เป็นตัวแทนของนายจ้างดังกล่าว
ซึ่งได้รับการรับรองความถูกต้องโดยหน่วยงานของรัฐของประเทศที่คนหางานจะไปทำงาน
หรือสถานทูตไทย หรือสถานกงสุลไทยที่รับผิดชอบประเทศในเขตอาณา
หรือสำนักงานแรงงานไทยในประเทศนั้น
หรือหอการค้าของประเทศที่นายจ้างถือสัญชาติหรือของประเทศที่คนหางานจะไปทำงาน
(๔)  เอกสารเกี่ยวกับการอนุญาตให้นายจ้างในต่างประเทศนำคนหางานเข้าไปทำงาน
(ก). 
หนังสือของหน่วยงานของรัฐของประเทศที่คนหางานจะไปทำงานอนุญาตให้นายจ้างในต่างประเทศนำคนหางานเข้าไปทำงานในประเทศนั้น
หรือสำเนาหรือรูปถ่ายหนังสือดังกล่าว หรือ
(ข). 
หนังสือแจ้งหมายเลขการตรวจลงตราที่หน่วยงานของรัฐของประเทศที่คนหางานจะไปทำงาน
ออกให้แก่นายจ้างในต่างประเทศ หรือสำเนา หรือรูปถ่ายหนังสือดังกล่าว หรือ
(ค). 
หนังสือของนายจ้างในต่างประเทศแจ้งสถานทูตหรือสถานกงสุลของประเทศที่คนหางานจะไปทำงานว่า
ได้มอบให้ผู้รับอนุญาตจัดหางานเพื่อไปทำงานในต่างประเทศดำเนินการขอรับการตรวจลงตราในหนังสือเดินทางของคนหางานและหนังสือของนายจ้างดังกล่าวต้องได้รับการรับรองความถูกต้องโดยหน่วยงานของรัฐ
ของประเทศที่คนหางานจะไปทำงาน หรือสำเนาหรือรูปถ่ายหนังสือดังกล่าว
ในกรณีที่เอกสารตามวรรคสามเป็นภาษาต่างประเทศ จะต้องส่งคำแปลเป็นภาษาไทย
ซึ่งมีการรับรองความถูกต้องโดยหน่วยงานซึ่งได้รับความเห็นชอบจากนายทะเบียน

ให้ไว้ ณ วันที่ ๑๒ กรกฎาคม พ.ศ. ๒๕๒๘
สิทธิ  จิรโรจน์
รัฐมนตรีว่าการกระทรวงมหาดไทย

หมายเหตุ :- 
เหตุผลในการประกาศให้ใช้กฎกระทรวงฉบับนี้ คือ เนื่องจากกฎกระทรวง ฉบับที่ ๙
ได้กำหนดหลักเกณฑ์ วิธีการ
และเงื่อนไขในการขออนุญาตส่งคนหางานที่ได้คัดเลือกแล้วไปทำงานในต่างประเทศ
โดยให้ผู้รับอนุญาตจัดหางานเพื่อไปทำงานในต่างประเทศต้องแนบเอกสารต่าง ๆ ซึ่งต้องได้รับการรับรองความถูกต้องโดยหน่วยงานของรัฐของประเทศที่จะจ้างคนหางานไปทำงานหรือสถานทูตไทยหรือสถานกงสุลไทยที่รับผิดชอบในเขตอาณาหรือสำนักงานแรงงานไทยในประเทศนั้นประกอบการยื่นคำขอต่อนายทะเบียนทำให้มีอุปสรรคในทางปฏิบัติ
เพราะในบางประเทศที่จะจ้างคนหางานไปทำงานไม่มีหน่วยงานซึ่งทำหน้าที่ดังกล่าวหรือมีแต่หน่วยงานนั้นไม่อาจรับรองความถูกต้องของเอกสาร
ทำให้ผู้รับอนุญาตจัดหางานดังกล่าวส่วนใหญ่ไม่สามารถปฏิบัติตาม หลักเกณฑ์วิธีการ
และเงื่อนไขดังกล่าวได้ สมควรกำหนดให้หอการค้าของประเทศที่นายจ้างถือสัญชาติ
หรือของประเทศที่คนหางานจะไปทำงานรับรองความถูกต้องของเอกสารต่าง ๆ ได้ด้วย
จึงจำเป็นต้องออก  กฎกระทรวงนี้

วิภา/ผู้จัดทำ
๖ มีนาคม ๒๕๕๕

[๑] ราชกิจจานุเบกษา
เล่ม ๑๐๒/ตอนที่ ๙๑/หน้า ๔/๒๐ กรกฎาคม ๒๕๒๘